Maa- ja metsätalousministeriö

kirjaamo@mmm.fi

**Viite:** Lausuntopyyntö 2070/01.01/2017

|  |
| --- |
| **Asia: Lausunto luonnoksesta hallituksen esitykseksi laiksi eläinten hyvinvoinnista ja laeiksi eräiden siihen liittyvien lakien muuttamisesta** |

**Yleistä**

Luonnos laiksi eläinten hyvinvoinnista ja laeiksi eräiden siihen liittyvien lakien muuttamisesta on Tuotantoeläinten hyvinvointiyhdistys TEH ry:n mielestä kokonaisuutena perusteltu ja hyvin valmisteltu. Yhdistys kannattaa lämpimästi lain tavoitteiksi kirjattuja eläinten hyvinvoinnin edistämistä ja hyvän kohtelun lisäämistä. TEH ry kuitenkin muistuttaa, että tuotantoeläinten hyvinvointi on voimakkaasti kytköksissä kotieläintuotannon kannattavuuteen ja tuottajan hyvinvointiin. Kun kotieläintuotantoa määrittävää peruslainsäädäntöä uusitaan, tulee myös tuotannon markkinaehtoisuus ottaa huomioon.

Yhteiskunnassa käsitykset eläinten hyvinvoinnista ovat muutoksessa. TEH ry huomauttaa, että lain säätäjän tulee tukeutua riippumattomiin tutkimustuloksiin uuden lainsäädännön laatimisessa. ”Yhteiskunnassa vallitsevan käsityksen” tulkinta on haasteellista. Se saattaa pohjautua hyvinkin suppean mutta sitäkin kovaäänisemmän tahon tarkoitushakuisiin julkisiin mielipiteisiin. Eläinoikeusliikkeet suhtautuvat lähtökohtaisesti kielteisesti koko kotieläintuotantoon ja kaikkeen eläinten hyväksikäyttöön. Valtaosa suomalaisista luottaa kuitenkin kotimaisen kotieläintuotannon vastuullisuuteen, mutta siitä ei pidetä suurta meteliä. Eläinten hyvinvointi on kuluttajille tärkeää.

Tuotantoeläinten hyvinvointiyhdistys TEH ry korostaa, että eläinten hyvinvointi ja lainsäädännön minimivaatimukset ovat eri asia. Suomalainen kotieläintuotanto on eurooppalaisittainkin vastuullista ja lainsäädännön täyttymisen valvonta on tehokasta. Vapaaehtoiset laatujärjestelmät varmistavat minimivaatimuksia korkeamman laadun. Tämän erilaisuuden markkinointi mahdollistaa kannattavamman tuotannon kuin juuri minimivaatimukset täyttävä tuotanto. Tälle markkinaehtoisuudelle on jätettävä tilaa, eikä sitä tule säädöksin romuttaa. Maalaisjärjen käyttö on sallittua: kaikkea ei tarvitse normittaa. Parsinavetat ovat katoava tuotantomuoto muutamassa vuodessa, samoin porsitushäkit. Uusinvestoinnit ja rakennekehitys etenevät lainsäädännöstä huolimatta. EU:ssa Suomi on eläinten hyvinvoinnin edelläkävijä.

Lakiluonnoksessa on lukuisia kohtia, joista voidaan myöhemmin antaa tarkempia säännöksiä. Tältä osin tässä vaiheessa jää paljon auki mitä vaikutuksia uusi laki tulee aiheuttamaan käytännössä tuotantoon. Valvonnan toimeenpano ja säädösten tulkinta tulee olemaan oleellista käytännön tuotannon kannalta.

TEH ry haluaa vielä tuoda esiin koirien pentutehtailun ja ulkomaisten katukoirien markkinoiden eläinsuojelulliset ongelmat. Katukoiramarkkinoiden takana on usein myös pentutehtailu puhtaassa hyötymistarkoituksessa. Yhdistys esittää, että alkuperältään katukoirien tai löytöeläinten tuonti ulkomailta kiellettäisiin eläinsuojelullisin perustein eläinten hyvinvointilaissa.

**Huomioita pykäläkohtaisesti**

Tuotantoeläinten hyvinvointiyhdistys TEH ry kannattaa eläimen itseisarvon kirjausta lain perusteluihin ja tavoitteisiin lakitekstiin kirjaamisen sijasta. Nyt esitetty kirjaus on tarkoituksenmukainen ja perusteltu.

TEH ry esittää kytkemiskiellon siirtymäajaksi muiden nautojen kuin lypsylehmien ja hiehojen osalta 10 vuotta nyt luonnoksessa esitetyn 5 vuoden sijasta. Pienet yksiköt luopuvat tuotannosta tai investoivat uusiin tuotantorakennuksiin 10 vuoden siirtymäajan puitteissa, kun taas yhdistys näkee, että 5 vuoden siirtymäaika olisi näihin ratkaiseviin päätöksiin liian lyhyt.

Emakoiden ja ensikoiden porsitushäkkien osalta TEH ry toteaa, että lakiluonnoksen kirjaus on hyvä ja kannatettava. Tutkimus ei tue porsitushäkeistä luopumista porsaiden turvallisuuden vuoksi. Porsaiden kuolleisuuden on todettu olevan ns. vapaassa porsituksessa suurempi kuin porsitushäkkiä käytettäessä. Käytännön tietoa ja tieteellisiä tutkimustuloksia ei ole vielä tarpeeksi siitä, miten porsaitten turvallisuus yhdistetään parhaiten emakon vapaaseen liikkumiseen. Tuotanto on kuitenkin pikkuhiljaa luopumassa porsitushäkeistä ja uudet investoinnit tullaan tekemään sitä silmälläpitäen. Tässä vaiheessa hyvää kehitystä tulee tukea muilla keinoin kuin normeja tiukentamalla.

Tiineytyshäkkien osalta TEH ry kannattaa lakiluonnoksen tekstiä muilta osina paitsi esittää käytön rajoittamista 10 vuorokauteen esitetyn 4 vrkn sijasta. Tutkimus on osoittanut, että alkioiden kiinnittyminen paranee ja pahnuekoko suurenee, kun emakko ei altistu heti siemennyksen jälkeen stressille, jota ryhmään palauttaminen aina aiheuttaa jonkin verran.

Välttämättömien kivuliaiden toimenpiteiden yhteydessä nyt uutena vaadittava kivunlievitys on TEH ry:n mielestä kannatettava ja oikeasuuntainen kehitys. Yhdistys kuitenkin huomauttaa, että vaikka vasikan nupouttaminen tai naudan sarvien poisto tehdään eläinten hyvinvoinnin varmistamiseksi, se ei ole välttämätöntä, kunhan eläimille on varattu riittävästi tilaa. Ulkokasvatuksessa ja parsinavetoissa toimenpide voidaan jättää tekemättä, jolloin naudoille voidaan taata mahdollisuus käyttää sarvia mm. sosiaaliseen kanssakäymiseen ja ihonhoitoon.

TEH ry korostaa, että valvovan viranomaisen osaaminen ja asiantuntijuus ovat tärkeitä myös omistajan oikeusturvan toteutumiseksi. Valvontaeläinlääkärien lisäkoulutus tilakäyntejä tekemään ja yrittäjää kohtaamaan olisi toivottavaa. Suorittavan viranomaisen koulutuksesta ja ammattimaisuudesta tulee huolehtia, niin että lainsäädännössä vaadittaisiin laillistetun eläinlääkärin pätevyys. Lisäksi TEH ry esittää, että lakiin kirjattaisiin omistajan mahdollisuus käyttää avustajaa, mikäli se on kohtuullisen ajan sisällä mahdollista toteuttaa.

Eläinlajista tai yksilön fysiologisista tarpeista, eläimen iästä tai kasvatusmuodosta riippuen eri eläimillä on erilaiset nesteen saannin tarpeet ja ne tulee tämän lakipykälän tekstissä huomioida. Mm. lyhytaikainen päivittäinen ulkoilu ja jaloittelu kuten hevosten ulkoilutarhat, vuorokausivaihtelun yöaika siipikarjalla, ulkokasvatus kuten vasikoiden iglukasvatus ovat tilanteita, jolloin eläimen riittävä nesteensaanti pystytään turvaamaan vaikeuksitta. TEH ry katsookin, että nyt lakiluonnoksessa esitetty kirjaus on hyvä ja tarkoituksenmukainen huomioimaan eri eläinten tarpeet ja eläintenpidon tilanteet. Alempiasteisissa lajikohtaisissa asetuksissa on mahdollisuus säätää yksityiskohdista, jota TEH ry pitää hyvänä menettelynä.

Eläimen omistajalle lakiluonnoksessa esitetty uusi vaatimus pyrkimyksestä suojata eläimet pedoilta jättää ilmaan monia kysymyksiä, joihin ei perusteluissa ole vastattu. Miten vaatimus tullaan käytännössä toimeenpanemaan ja mitä valvonnoissa tullaan eläimiä laidunnettaessa tai ulkokasvatuksen yhteydessä vaatimaan? Eläimen omistajan mahdollisuudet suojata eläimensä ulkokasvatuksen yhteydessä ovat rajalliset. Kysymys kytkeytyy myös vahvasti kansalliseen petopolitiikkaan. Alueellisesti asia tulee olemaan helposti kansalaisia eriarvoistava.

Maksujen määräytyminen on nyt luonnoksessa jätetty maakunnan päätettäväksi. Maakuntien itsehallinto kuitenkin antaa mahdollisuuden erilaisille käytännöille ja maksujen suuruudelle, joka ei ole kansalaisia tasapuolisesti kohteleva käytäntö. Maksun määräämisen edellytyksistä ja määristä tulisikin säätää valtakunnallisesti. TEH ry esittää, että vasta toinen uusintatarkastus olisi maksullinen, jolloin maksusta ei tule ”sakkomaksua”. TEH ry näkee, että ensin pitäisi olla mahdollisuus korjata tilanne ilman maksullista tarkastusta. Jos useita uusintatarkastuksia joudutaan tekemään tuotantotilalle, vasta jälkimmäiset tarkastukset tulisivat olla maksullisia. Maksun edellytyksenä olisi näin ollen syy, että omistaja on laiminlyönyt viranomaisen antamia määräyksiä, ei rikkonut säädöksiä.

Helsingissä 28.2.2018

Tuotantoeläinten hyvinvointiyhdistys TEH ry

Martin Ylikännö Leena Suojala

Puheenjohtaja Sihteeri